**АРХАНГАЙ АЙМГИЙН ИРГЭДИЙН ТӨЛӨӨЛӨГЧДИЙН ХУРАЛ,**

**ЗАСАГ ДАРГЫН ТАМГЫН ГАЗРЫН 2023 ОНЫ 01 ДҮГЭЭР**

**САРЫН АЖЛЫН МЭДЭЭ**

**Аймгийн иргэдийн Төлөөлөгчдийн Хурлын ажлын**

**албаны үйл ажиллагааны мэдээлэл**

 Монгол Улсын Үндсэн хууль батлагдсан өдөр “Үндсэн хуулийн хэрэглээ” сэдвээр төрийн албан хаагчдад сургалт хийж хэлэлцүүлэг зохион байгуулав.

Аймгийн иргэдийн Төлөөлөгчдийн ХурлынНутгийн удирдлагын хөгжлийн хороо 2023 оны 01 дүгээр сарын 19-ний өдөр хуралдаж, аймгийн ИТХ-ын зөвлөлийн улируулан сонгох тухай, “Нээлттэй Архангай” хөтөлбөрийг батлах тухай асуудлуудыг хэлэлцэн, төлөөлөгчдөөс гарсан саналыг нэгтгэн ажлын албанд дүгнэлтийг хүргүүлсэн байна.

Мөн Хууль эрх зүй, орон нутгийн өмч, хяналт шалгалт, өргөдөл гомдлын хороо хуралдаж Хорооны 2023 оны жилийн ажлын төлөвлөгөөг батлах, “Жендерийн эрх тэгш байдлыг хангах аймгийн дэд хөтөлбөр “-ийг хэрэгжүүлэх арга хэмжээний хэрэгжилтийн тайлан, танилцуулга, 2022 оны төлөвлөгөөний хэрэгжилтийн талаар хэлэлцэн шийдвэрлэсэн байна.

 **Аймгийн Засаг даргын Тамгын газрын үйл ажиллагааны мэдээлэл**

2022 оны 12 дугаар сард цахим системийн туршилтыг хийснээр Архангай аймаг Төрийн сангийн удирдлагын цахим шилжилт, төлбөр тооцооны системийг бүрэн нэвтрүүлсэн.

Сангийн яамны төслийн баг, аймгийн ЗДТГ хамтран “Төрийн сангийн удирдлагын цахим шилжилт” төлбөр тооцооны системийг хэрэглээнд нэвтрүүлэх сургалтыг 2023 оны 01 дүгээр сарын 09-ний өдөр зохион байгуулж, төрийн сангийн мэргэжилтнүүд, сум, байгууллагын төсөв захирагч, нягтлан бодогч зэрэг 400 орчим албан хаагчийг хамрууллаа.

 Монгол Улсын Үндсэн хууль батлагдсан өдөр аймгийн удирдлагууд, төрийн албан хаагчид Монгол Улсын Өрлөг жанжин Гэлэгдоржийн Дэмидийн хөшөөнд цэцэг өргөн хүндэтгэл үзүүлж, олон нийтэд чиглэсэн үндэсний бөхийн барилдаан, эссэ бичлэгийн уралдаан зэрэг бусад арга хэмжээг зохион байгууллаа.

Засгийн газрын 2020 оны 206 дугаар тогтоолоор батлагдсан журам /Засгийн газрын 2021 оны 374 дүгээр тогтоолоор нэмэлт өөрчлөлт оруулсан/, аймгийн Засаг даргын 2021 оны А/143 дугаар захирамжаар батлагдсан журам /аймгийн Засаг даргын 2021 оны А/394 дүгээр захирамжаар нэмэлт өөрчлөлт оруулсан/-уудын дагуу аймгийн Засаг даргын эрхлэх асуудлын хүрээний 27 агентлаг, 19 сумын Засаг даргын тамгын газрын 2022 оны жилийн үйл ажиллагаанд хийсэн хяналт-шинжилгээ, үнэлгээний дүн, аймгийн Засаг даргын зөвлөлийн хурлын шийдвэр зэргийг үндэслэн сум, агентлагуудыг дүгнэж урамшууллаа.

 2023 оны 01 дүгээр сарын 25-ны өдөр аймгийн удирдах ажилтны 2023 ээлжит шуурхай зөвлөгөөнийг агентлаг, төрийн өмчит аж ахуйн нэгж, байгууллагын дарга, сумдын Засаг дарга нарыг оролцуулан өргөтгөсөн хэлбэрээр зохион байгуулж аймгийн Засаг дарга сум, байгууллагын удирдлагуудтай 2023 оны үр дүнгийн гэрээ, хамтран ажиллах гэрээ байгуулан, удирдах ажилтнуудад 2023 онд анхаарах ажлын чиглэлээр үүрэг даалгавар өгч, санал бодлоо солилцлоо.

 Монгол Улсын Засгийн газрын зарим чиг үүргийг орон нутагт төлөөлөн хэрэгжүүлэх 2023 оны гэрээг холбогдох хэлтэс, агентлаг, байгууллагуудад хүргүүлж, гэрээг бүрэн хэрэгжүүлж, явц, үр дүнг гэрээнд заасан хугацаанд тайлагнах арга хэмжээг үр дүнгийн гэрээ болон хамтран ажиллах гэрээнд тусгасан.

Хөгжлийн бодлого, төлөвлөлт, түүний удирдлагын тухай хууль, Засгийн газрын 2020 оны 206 дугаар тогтоолоор батлагдсан журмын дагуу хууль тогтоомж, тогтоол шийдвэрийн биелэлтэд хяналт-шинжилгээ, үнэлгээ хийж тайланг Засгийн газрын Хэрэг эрхлэх газарт хүргүүлсэн, Засгийн газрын 2020-2024 оны үйл ажиллагааны хөтөлбөр, Архангай аймгийг 2021-2025 онд хөгжүүлэх үндсэн чиглэл, аймгийн Засаг даргын 2020-2024 оны үйл ажиллагааны хөтөлбөр, аймгийн хөгжлийн 2022 оны жилийн төлөвлөгөөний хэрэгжилтэд хяналт-шинжилгээ, үнэлгээ хийгдэж байна.

Төрийн албаны тухай хуулийн 36 дугаар зүйлийн 36.1 дэх хэсэг, Монгол Улсын Ерөнхийлөгчийн 1995 оны 109 дүгээр зарлигийн дагуу Архангай аймгийн Засаг даргын тамгын газар,Төрийн албаны зөвлөлийн Архангай аймаг дахь салбар зөвлөл хамтран төрийн захиргааны албан хаагчийн тангараг өргөх ёслолын ажиллагааг Үндсэн хуулийн өдөр буюу 2023 оны 01 дүгээр сарын 13-ны өдөр зохион байгуулж аймгийн Засаг даргын тамгын газар, аймгийн Засаг даргын эрхлэх асуудлын хүрээний агентлаг, сумын Засаг даргын тамгын газар зэрэг нийт 23 байгууллагын 46 албан хаагч төрийн захиргааны албан хаагчийн тангараг өргөсөн.

Архангай аймгийн 100 жилийн ойн нэрэмжит, улсын цол олгох мөсний шагайн нээлттэй тэмцээнийг аймгийн Засаг даргын тамгын газар, Монголын мөсний шагайн холбоо хамтран урд Тамирын голд 2023 оны 01 дүгээр сарын 27-ноос 29-ний өдрүүдэд зохион байгууллаа. Энэхүү тэмцээнд 10 аймгийн 22 дэвжээний 350 гаруй харваач оролцсон байна.

Архангай аймгийн аялал жуулчлалыг дэмжих, нэгдмэл ойлголт, үнэт зүйлс, өнгө төрхийг нийтэд хоногшуулах зорилготойгоор “Brand 21” нэгдлийн хамт олон аймгийн Байгаль орчин, аялал жуулчлалын газрын захиалгаар аймгийн брэнд дизайныг гүйцэтгэж хүлээлгэн өгч, хэрэглээнд нэвтрүүлсэн. Аймгийн брэнд дизайныг 2022 оны 10 дугаар сард “ITM-2022” үзэсгэлэнд стэндийн тохижилтод ашиглаж Архангай аймаг “Шилдэг стэнд”-ээр шалгарсан.

 Аймгийн Засаг даргын 2020-2024 оны үйл ажиллагааны хөтөлбөрт тусгасан “Цахим Архангай” төрийн шуурхай үйлчилгээг нэвтрүүлэх зорилтын хүрээнд Цахим хөгжил, харилцаа холбооны яамны зөвлөмжийн дагуу “Цахим аймаг” хөтөлбөрийн төслийг боловсруулж, хөтөлбөрийн зөвлөх үйлчилгээний гүйцэтгэгчээр “Ай Си Ти групп” ХХК ажиллаж байна.

ХУР, ДАН системээр иргэдэд нийт 61 байгууллагын 660 төрлийн үйлчилгээг цахимаар үзүүлж, Архангай аймгийн нутгийн захиргааны 13 байгууллагын 51 үйлчилгээ "e-mongolia" системд нэмсэнээр орон нутгийн оператор ажилтнуудаар дамжуулан 211 үйлчилгээг цахимаар үзүүлж байна.

 **Хоёр. Эдийн засаг, төсөв, санхүүгийн бодлогын хүрээнд**

**Төсвийн орлого**

2023 оны 01 дүгээр сарын 30-ны өдрийн дүнгээр улсын төсвийн орлогод өссөн дүнгээр 185,422,924.7 төгрөг төвлөрүүлэхээс 122,411,474.3 төгрөг төвлөрүүлж, биелэлт 66,0 хувь, аймгийн төсвийн орлогод өссөн дүнгээр 90,844,000.0 төгрөг төвлөрүүлэхээс 112,666,707.8 төгрөг төвлөрүүлж, биелэлт 124,0 хувь, сумын төсвийн орлогод өссөн дүнгээр 806650.8 мянган төгрөг төвлөрүүлэхээс 660973.7 мянган төгрөг төвлөрүүлж, биелэлт 81,9 хувь байна.

**Тендер, худалдан авах ажиллагаа**

Архангай аймгийн төсвийн ерөнхийлөн захирагч 2023 онд орон нутгийн төсөв, орон нутгийн хөгжлийн сан, авто замын сангийн хөрөнгөөр хэрэгжүүлэх 7276.6 сая төгрөгийн төсөвт өртөг бүхий 50 төсөл арга хэмжээний худалдан авах ажиллагааны төлөвлөгөөг батлаж, Төрийн хэмнэлтийн тухай хуулийн дагуу 2023 оны 05 дугаар сарын 31-ний дотор 100 хувь цахимаар зохион байгуулахаар ажиллаж байна.

**Хөрөнгө оруулалт**

2023 онд улсын төсвийн хөрөнгө оруулалтаар нийт 108,850,8 сая төгрөгийн төсөвт өртөг бүхий 50 төсөл арга хэмжээ хэрэгжихээр батлагдсан бөгөөд 77,017,4 сая төгрөгийн 36 төсөл арга хэмжээний эрх шилжиж ирсэн.

Аймгийн орон нутгийн хөгжлийн сангийн хөрөнгөөр 4,278,3 сая төгрөгийн 24 төсөл, арга хэмжээ, орон нутгийн хөрөнгийн их засвараар 1,664,1 сая төгрөгийн 24 төсөл арга хэмжээ тус тус хэрэгжихээр батлагдсан.

**Гурав. Хууль, эрх зүйн бодлогын хүрээнд**

**Гамшиг осол**

2023 оны 01 дүгээр сард гамшиг, аюулт үзэгдэл, ослын дуудлага нийт 9удаа гарснаас, объектын гал түймэр 5, гал түймрийн зөрчлийн дуудлага 2, мал, амьтны гоц халдварт мялзан өвчин 1, эрэн хайх, аврах ажиллагааны дуудлага тус тус 1 гарсан.

**Гэмт хэрэг**

 2023 оны 01 дүгээр сард аймгийн хэмжээнд өссөн дүнгээр 47 гэмт хэрэг бүртгэгдсэнээс хүний эрүүл мэндийн халдашгүй байдлын эсрэг гэмт хэрэг 11, хулгайлах гэмт хэрэг 21, иргэдийн өмчийн хулгайн гэмт хэрэг 7, малын хулгайн гэмт хэрэг 13, хөдөлгөөний аюулгүй байдал, тээврийн хэрэгсэл ашиглалтын журмын эсрэг гэмт хэрэг 4, согтуугаар үйлдсэн гэмт хэрэг 10, гэр бүлийн хүчирхийллийн гэмт хэрэг 2, гэмт хэргийн илрүүлэлт 51.5 хувьтай байна.

Нийт 2512 захиргааны зөрчил бүртгэгдсэнээс Зөрчлийн тухай хуулийн дагуу 2440 иргэнд 88737 сая төгрөгийн торгуулийн арга хэмжээ авсан.

Гэмт хэргийн улмаас учирсан хохирлын хэмжээ 616,9 сая төгрөг, нөхөн төлүүлэлт 11.9 хувьтай байна.

**Улсын бүртгэлийн үйлчилгээ**

2023 оны 01 дүгээр сарын 25-ны өдрийн байдлаар дараах бүртгэлийг тус тус хийж гүйцэтгэсэн байна.

**Иргэний бүртгэл**

 Төрсний бүртгэл – 161

 Овог эцэг /эх/-ийн нэр, өөрийн нэр өөрчилсний бүртгэл - 8

 Эцэг /эх/ тогтоосны бүртгэл - 3

Гэрлэсний бүртгэл - 31

 Гэрлэлт дуусгавар болсны бүртгэл - 1

 Үрчилсний бүртгэл - 2

 Нас барсны бүртгэл – 50

 Шинээр иргэний үнэмлэх олгосон – 93

 Дахин олгосон – 50

 Солиулсан - 206

 **Эд хөрөнгийн эрхийн улсын бүртгэл**

 Газар өмчлөх эрхийн анхны бүртгэл – 32

 Үл хөдлөх хөрөнгө өмчлөх эрхийн анхны бүртгэл – 37

 Шинээр бүртгүүлсэн орон сууцны бүртгэл - 43

 Худалдах худалдан авах гэрээ – 56

 Бэлэглэлийн гэрээ – 14

 Барьцааны эрхийн бүртгэл – 332

 Өв залгамжлал – 17

 Хамтран өмчлөгч өөрчлөгдөх - 7

 Лавлагаа – 7

 Бусад эрхийн бүртгэл – 24

 Хууль хяналтын байгууллагад нийт 22 лавлагааг гарган хүргүүлсэн. Дээрхи бүртгэлүүдийг хийж үйлчилгээний хөлс 4969738 төгрөг, тэмдэгтийн хураамжид 586726 төгрөг, үл хөдлөх хөрөнгө худалдсанаас оруулсан татварын орлого 12073508 төгрөгийг тус тус улсыг төсөвт төвлөрүүлсэн байна.

**Хуулийн этгээдийн улсын бүртгэл**

Шинээр бүртгүүлсэн – 12

Өөрчлөлт – 16

Тамганы хяналтын дугаар олгосон – 32

**Дөрөв. Боловсрол, соёл, эрүүл мэнд, нийгмийн хамгааллын бодлогын хүрээнд**

**Эрүүл мэнд**

Хүн амыг зонхилон тохиолдох халдварт болон халдварт бус өвчнөөс урьдчилан сэргийлэх эрт илрүүлэг үзлэг шинжилгээнд Архангай аймгийн 0-5 насны 12595, 6-17 насны 21906, 18-30 насны 19416, 31-45 насны 19824, 46-60 насны 15103, 61-ээс дээш насны 7023, нийт 95867 иргэн хамрагдахаас 2022 онд нийт 16296 хамрагдсан, 2023 оны 01 дүгээр сарын 30-ны өдрийн байдлаар 0-5 насны 47, 6-17 насны 12, 18-30 насны 73, 31-45 насны 119, 46-60 насны 81, 61-ээс дээш насны 12, нийт 346 иргэн хамрагдсан.

2023 оны 01 дүгээр сарын 27-ны өдрийн байдлаар Коронавируст халдварын вакцинжуулалтын 1-р тунд 60929 хүн буюу 87.89 хувь /12-с дээш нас/, 2-р тунд 57661 хүн буюу 83.28 хувь /12-с дээш нас/, 3-р тунд 27389 хүн буюу 50.12 хувь /18-с дээш нас/, 4-р тунд 2524 хүн буюу 5.78 хувь /18-с дээш нас/ хамрагдсан, Түргэвчилсэн шинжилгээнд 618, ПСР шинжилгээнд 93 иргэн хамрагдсанаас батлагдсан тохиолдол 3 байна.

**Тав. Хөдөө аж ахуйн бодлогын хүрээнд**

**Мал аж ахуй**

Засгийн газрын 2022 оны 08 дугаар тогтоолоор батлагдсан “Улсын аварга малчин”, “Улсын хошой аварга малчин”, “Улсын аварга саальчин” шалгаруулах журмын дагуу сумдаас тодорхойлж ирүүлсэн малчдын ажил байдлын тодорхойлолт, холбогдох бусад материалыг хүлээн авч ажлын үзүүлэлт бүрээр хянаж дүгнэн, аймгийн Засаг даргын зөвлөлийн хурлаар хэлэлцүүлэн журмын шаардлага хангасан 10 малчны материалыг Хүнс, хөдөө аж ахуй, хөнгөн үйлдвэрийн яаманд хугацаанд нь хүргүүллээ.

Мөн “Аймгийн аварга малчин, хошой аварга малчин, аварга саальчин, аварга хадланч шалгаруулах журам”-ыг шинэчлэн боловсруулж аймгийн Засаг даргын зөвлөлийн хурлаар хэлэлцүүлэн 2023 оны 01 дүгээр сарын 20-ны өдрийн А/26 дугаар захирамжаар баталсан.

Жил бүр МҮОНТ-ээс шалгаруулдаг “Алтан төлийн эзэн”-ийн материалыг журмын дагуу хүлээн аван хянаж, шаардлага хангасан 5 сумын 15 малчны материалыг уламжилсан.

Аймгийн хэмжээнд 2022 оны жилийн эцсийн мал тооллогоор 5,8 сая толгой мал тоологдсон. 2023 оны 01 дүгээр сарын 01-нээс 19 сумаас малын зүй бус хорогдлын мэдээг авч нэгтгэн холбогдох дээд шатны байгууллагад хүргүүлсэн бөгөөд мэдээгээр нийт мал сүргийн 0,2 хувь нь хорогдсон, үүнээс адуу 354 толгой буюу 0,1%, үхэр 1772 толгой буюу 0,2%, хонь 4377 толгой буюу 0,1%, ямаа 3961 толгой буюу 0,3 хувь нь хорогдсон байна. Үүнээс өвчнөөр 1353 толгой мал, 157 толгой хээлтүүлэгч мал хорогдсон байна.

Аймгийн хэмжээнд Өвөрхангай аймгаас  8 өрхийн 4619, Завхан аймгаас 7 өрхийн 7083, Говь-Алтай аймгаас 1 өрхийн 111, Баянхонгор аймгаас 3 өрхийн 831, Увс аймгаас 1 өрхийн 1005 толгой, нийт 13649 толгой мал отроор өвөлжиж  байна.

Аймгийн хэмжээнд нийт нутгаар өвөлжилт хүндэрч байгаатай холбогдуулан аймгийн аюулгүй нөөцөөс 13000 боодол ногоон тэжээл, аймгийн Засаг даргын 2023 оны 01 дүгээр сарын 17-ны өдрийн А/09 дүгээр захирамжийн дагуу улсын аюулгүйн нөөцийн салбараас 285 тн тэжээлийг 50 хувийн хөнгөлөлттэй үнээр сумдад тус тус хуваарилсан.

2023 оны 01 дүгээр сарын 25-ны өдрийн байдлаар аймгийн хэмжээнд 641.5 тн өвс, ногоон тэжээл, 462.1 тн тэжээлийн нөөцтэй байна. Аймгийн аюулгүйн нөөцөд 63.8 тн тэжээл байна.

**Зургаа.** **Байгаль орчин, үйлдвэрлэл үйлчилгээ, дэд бүтцийн**

**салбарын бодлогын хүрээнд**

**Барилга байгууламж, дэд бүтэц**

2023 оны 01 дүгээр сарын 11-ний өдөр аймгийн Газрын харилцаа, барилга, хот байгуулалтын газар Газар зохион байгуулалт, геодези зураг зүйн газартай хамтран Газрын багц хууль, Геодези зураг зүйн тухай хууль, Хот байгуулалтын тухай хуулийн төслүүдийн талаар хэлэлцүүлэг, санал авах ажлыг нийт 539 төрийн албан хаагч, иргэдийг хамруулан зохион байгууллаа.

Боловсрол, шинжлэх ухааны яам, Барилгын хөгжлийн төв, Газрын харилцаа, барилга, хот байгуулалтын газрын хамтарсан ажлын хэсэг “Эрдэнэт” үйлдвэрээс санхүүжилтээр хийгдэж байгаа Сургууль, цэцэрлэг, дотуур байрны нүхэн жорлонг ариун цэврийн байгууламжаар солих 4-р ээлжийн ажлын даалгаврыг боловсруулж 8 суманд газар дээр нь хэмжилт хийн, тус ажлын хүрээнд нийт 13 зургийн даалгавар боловсруулсан.

АРХАНГАЙ АЙМГИЙН ЗАСАГ ДАРГЫН ТАМГЫН ГАЗАР

------оОо------